Klinikka on HUSin ohella maan suurin ympärivuorokautista hoitoa tarjoava sairaala. Osastopaikkoja sairaalassa on ollut kahdeksantoista. Klinikalla on hoidettu potilaita ympäri Suomen. Yritys kertoo nettisivullaan olevansa maan ainoa yksityinen syömishäiriösairaala, jolla on erikoissairaanhoidon toimiluvat

Lopettamisesta kertoo toiminnanjohtaja Marjo Vuorinen klinikan sosiaalisessa mediassa julkaisemalla videolla.

Hänen mukaansa toiminta loppuu koska kunnat eivät maksa hoitoja. Syynä tähän ovat kuntien ja sairaanhoitopiirien tiukat säästökuurit.

– Ostopalvelut on pyritty karsimaan minimiin, siitä syystä potilaita ei lähetetä.

Vuorisen mukaan tähän tilanteeseen ajautumista ei voitu estää millään tavalla, kyseessä on suurempi kuvio, valtakunnallinen Sote-uudistus. Tehostettu viestintäkään ei auttanut, klinikka tiedotti toiminnastaan ja hoitojen sisällöstä ja osaamisesta sanoo Vuorinen.

– Etenkin viimeinen vuosi on ollut sellainen, että olemme laittaneet ison vaihteen silmään näkyvyyden kanssa. Olemme tehneet ilmaisia koulutuksia ja potilasarviointeja kaikille mahdollisille instansseille, jotka voisivat olla meidän potentiaalisia asiakkaitamme.

– Huolimatta siitä, että meistä tiedetään enempi kuin koskaan ja osaamistamme arvostetaan enemmän kuin koskaan, se ei tässä vaiheessa riitä. Tai se riitti tähän asti.

Toiminnanjohtaja, yrittäjä Marjo Vuorinen sanoo kommentoivansa lopettamisuutista ainoastaan klinikan julkaisemalla videolla.